修居室賦詩自警
作者：陸游
朝代：宋

paragraphs: 荒園二三畝，敗屋八九間。
初至如逆旅，忽逾四十年。
屋日已朽蠹，我老不自還。
茅可刈之野，木可伐之山。
尚復不能具，日夜憂其顛。
况我虛幻身，念念隨化遷。
齒墮髮亦縞，鏡中失朱顔。
其危甚于屋，何恃能牢堅。
豐汝梨與棗，養汝汞與鉛。
防疾如待敵，愛氣如守關。
謀于履霜初，懼在橫流前。
書紳銘席端，雖老尚可全。